MTLS ขยับรับข่าวรมว.คลังอนุมัตินาโนไฟแนนซ์-จ่อเดินเข้า MSCI Small Cap
MTLS ขยับรับข่าวรมว.คลังอนุมัตินาโนไฟแนนซ์-จ่อเดินเข้า MSCI Small Cap วอลุ่มคึกคัก 197.21 ล้านบาท ณ เวลา 10.38 น.
4 มิ.ย. 2558

ผู้สื่อข่าวรายงานว่า ราคาหุ้น บริษัท เมืองไทย ลิสซิ่ง จำกัด (มหาชน) หรือ MTLS ณ เวลา 10.38 น.อยู่ที่ 18.90 บาท บวก 0.40 หรือ 2.16% มูลค่าการซื้อขาย 197.21 ล้านบาท ขณะที่ดัชนีหุ้นไทยโดยรวมลบ 0.23%
บล.ทิสโก้ ระบุในบทวิเคราะห์ (4 มิ.ย.)ว่า MTLS – ได้เข้าคำนวณ FTSE All Cap และ Small Cap Index เริ่มมีผล 19 มิ.ย. และคาดว่าจะได้เข้าคำนวณ SET100 Index งวด 2H15 ด้วย (รู้ผลกลางเดือนนี้) แนวโน้มกำไรสดใส มูลค่าเหมาะสม 25 บาท
ขณะเดียวกันปัจจัยบวกที่ส่งผลให้ราคาหุ้นปรับตัวเพิ่มขึ้น เนื่องจากวานนี้ (43 มิ.ย.) นายชูชาติ เพ็ชรอำไพ ประธานกรรมการบริหาร MTLS เปิดเผยว่า บริษัทได้รับหนังสืออนุมัติจากธนาคารแห่งประเทศไทย (ธปท.) ให้ดำเนินธุรกิจนาโนไฟแนนซ์แล้ว และนายสมหมาย ภาษี รมว.คลัง เซ็นอนุมัติเมื่อวันที่ 29 พ.ค.58
โดย MTLS พร้อมปล่อยสินเชื่อให้กับกลุ่มลูกค้ารายย่อยได้ทันที เนื่องจากมีฐานลูกค้าและสาขาที่กระจายทั่วประเทศรองรับ คาดว่าจะผลักดันพอร์ตสินเชื่อเติบโตอย่างมีนัยสำคัญ และทำให้รายได้และกำไรของบริษัทเติบโตอย่างก้าวกระโดด 